VSM sklep Cpg 18/98
Sodna praksa višjih sodišč, 1998-03-10

izpodbijanje pravnih dejanj - tekoče poslovanje - stečaj

Sodišče mora ugotavljati, ali so bila pravna dejanja, ki so predmet izpodbijanja, storjena v okviru tekočega poslovanja v času postopka prisilne poravnave in z dovoljenjem upravitelja prisilne poravnave.

Pritožbi se ugodi in se sodba sodišča prve stopnje opr.št. Pg 281/96-10 z dne 19.11.1997 razveljavi zaradi ponovnega odločanja pred sodiščem prve stopnje.

Odločitev o pritožbenih stroških se pridrži končni odločbi.

Sodišče prve stopnje je ugodilo tožbenemu zahteveku za izpodbijanje pravnih dejanj stečajnega dolžnika in toženi stranki naložilo vrnitev zneska 2,850.000,00 sit v stečajno maso. Tožeča stranka je v pravočasni pritožbi izpodbijala prvostopno sodbo iz vseh treh - v 353. členu ZPP navedenih pritožbenih razlogov. Navedla je, da prvostopno ni ugotavljalo kdaj je bilo izvršeno izpodbijano pravno dejanje, saj bi sicer ugotovilo, da je bilo izvršeno med postopkom prisilne poravnave. Ker je bila asignacija dogovorjana v naprej, ni mogoče očitati toženi stranki vednosti o dolžnikovem slabem finančnem stanju. Sodba tudi nima razlogov o odločilnih dejstvih in so razlogi v nasprotju z izrekom ter dokaznimi listinami.

Tožeča stranka ni odgovorila na pritožbo.

Sodišče druge stopnje je preiskusilo prvostopno sodbo v napadenem delu in v mejah uveljavljenih razlogov, kakor tudi v smeri tistih pritožbenih razlogov, na katere se mora ozirati po uradni dolžnosti.

Pri tem preiskusu je pritožbeno sodišče ugotovilo, da je pritožba utemeljena iz naslednjih razlogov: Prav ima pritožnik, da je prvostopno sodišče nepopolno ugotovilo dejansko stanje, ko ni ugotovilo, ali so pravna dejanja, ki so predmet izpodbijanja, bila storjena v okviru tekočega poslovanja v času postopka prisilne poravnave in z dovoljenjem upravitelja prisilne poravnave. Take navedbe je tožena stranka podala že v odgovoru na tožbo, sodišče pa je v dokaznem postopku vpogledalo dokazne listine v spisu - med njimi tudi izjavo stečajnega upravitelja M.K. (priloga B2), ki bi lahko pripeljala do zaključka, da izpodbijanje pravnih dejanj iz tožbe ne more biti uspešno. Vendar bo zatrjevano dejansko stanje moralo sodišče zanesljivo ugotoviti - tudi z zaslišanjem M.K. Šele potem bo lahko odločilo, ali so pravna dejanja navedena v tožbi izpodbojna glede na določilo 127. člena Zakona o prisilni poravnavi, stečaju in likvidaciji (Ur.l. RS štev.

67/93 in sl. - ZPPSL). Če se bo izkazalo, da je v spisu priložena izjava (priloga B2) točna, bo moralo sodišče tudi razjasniti, ali je res isti upravitelj predlagal izpodbijanje prav teh pravnih dejanj - v spisu namreč ni dovoljenja za vložitev izpodbojne tožbe, ki bi glede na omejeno procesno sposobnost stečajnega dolžnika moralo biti priloženo tožbi - v razpravnem zapisniku pa je le zabeležba, da je sodišče vpogledalo stečajni spis.

V ponovljenem postopku bo sodišče prve stopnje dopolnilo dokazni postopek v nakazani smeri in ponovno odločilo o utemeljenosti tožbenega zahtevka.

Izrek o pritožbenih stroških temelji na določilu tretjega odstavka 166. člena ZPP.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.